Oujaarsdagaand in Mooinooi | SkalkSkryf
« Oujaarsdagaand in Duitsland
Adventures of a flat red cap »
Oujaarsdagaand in Mooinooi
Januarie 12, 2014 deur Joh Sò skryf broer Flip uit die Magaliesberg uit:
Oujaarsdagaand in Munich en Oujaarsdagaand in Mooinooi. Twee wêrelde, een rede om fees te vier.
Ons sien nie kans om daar buite ‘n partytjie te gaan opsoek om die joligheid te vier nie. Meeste mense hier rond bly ook maar tuis of kuier by vriende of familie vir die aand. Daar is baie redes. Die grootste is seker maar ons ouderdom. Ons kwalifiseer lankal vir 10 % afslag as jy op die eerste Woensdag van die maand by Builders iets gaan koop. Spesiale afslag vir pensioenarisse. Nog ’n rede is dat daar nie iewers in die omgewing ’n lekker makietie is nie. Dis mynwêreld en myners hou van klein donker pubs en sportsbars en hou daarvan om gou hulle humeure te verloor. Verbode terrein vir ons.
Hoewel dit al ’n leefwyse geword het, bly misdaad maar ’n remskoen as dit kom by weg van jou huis af wees in die nag. Jy bly tuis om jou goed op te pas. Ons het ’n radionetwerk van omtrent 40 gesinne wat na mekaar se veiligheid omsien. Net 5 gesinne het hierdie jaar gaan vakansie hou, die res is maar hierrond. Ons het gehoop dat die skelms dit sou bekostig om weg te gaan en hoewel dit stiller was het ons twee dae voor Kersdag ’n insident by een van ons lede gehad. Die mense se honde is vergiftig en die skelms bly toe sit in die lemoenboord en wag vir die regte geleentheid om die huis aan te val. Van ons lede was binne 7 minute daar en het die skelms verjaag. Heelnag daarrond patrollie gedoen en gelukkig enige voornemende booswig afgeskrik.
Hier naby ons bly die Grobbelaars. Baie gawe mense. AJ was ’n polisiekapelaan maar werk nou by een van die myne as sekuriteitsbeampte. Sy seun, AJ jnr, het my gisteraand op die radio laat weet dat hy tuis is en …”as daar enige probleem is moet Oom Flip net laat weet. Ek kom dadelik.”
Ons stemming is half bedruk want sien vanoggend was daar ’n ongeluk. AJ jnr het met sy pa se kar van Buffelspoortdam af terug gekom en die kar gerol. Die kar het teen ’n dik paal tot stilstand gekom. In die paal was ’n swerm van die berugte “African killer bees”. Die lugsakke het AJ jnr vasgepen en terwyl hy sukkel om uit tekom het die bye hom gepak. Die eerste persoon wat by die toneel stilgehou het, het hom uit die wrak probeer loskry maar die bye het hom so getakel dat hy moes weghardloop. Braaf soos hy is, het hy ’n sleeptou uit sy bakkie gaan haal en terug gestorm tussen die bye in. Hy kon die tou aan een van die wiele vasmaak en het begin trek. Gelukkig was sy bakkie sterk genoeg en kon hy die wrak sleep. Maar hy het soveel bysteke opgedoen dat hy in ’n koma gegaan het. Na so 80 meter het sy bakkie gaan staan. Die meeste van die bye het toe padgegee en die volgende persone wat daar opgedaag het kon by die voertuie kom. AJ jnr was reeds dood en die Lonmin ambulans het met die ander persoon Rustenburg toe gejaag.
Maar dis Oujaarsdagaand. Louré gaan vir ons kosmaak en dan sit ons lekker op sy stoep en kyk na die liggies. Sy huis, die Kasteel, sit mos hoog op teen die Magaliesberg en jy kan baie ver sien. In die dag sien jy net die aaklige myne en stof maar in die nag kom die liggies aan en lyk dit soos ’n stad. Almal weet dat meeste van die liggies steeds aan die myne en hulle kampongs behoort maar ten minste lyk dit bietjie meer sprokiesagtig. Louré speel rustige musiek, ons drink tierwater met ’n shooter of twee tussenin.
Onder by Mooinooi begin die vuurwerke. Ons honde kruip onder ons stoele in. Ons alarms is aangeskakel en ons vuurwapens is reg langs ons. Nou en dan sê iemand iets op die radio maar niemand probeer snaaks wees nie.
Bo in die lug skyn duisende sterretjies. Hoe lank vat dit voor iemand ’n sterretjie word? Een van hulle is dalk AJ.
Posted in Flip | 2 Kommentaar	2 Responses
op Januarie 17, 2014 at 2:34 nm Skoor
Haai Louwie dit is ‘n verskriklike hartseer storie. En net so verdomp hartseer dat dit die norm van ons land geword het. Radio verbinding, vuurwapens, vergiftige honde, vrees
op Januarie 17, 2014 at 7:55 nm Louwie
Ja Skoor. Die Oosgrens van daai tyd, het nou toegeslaan oor die ganse land. Ons bloei. Ons leef in vrees en die mense verlaat die land in hulle duisende. Net die week met top boere in Ermelo gepraat. Hulle trek op `n streep Kanada toe en vat hulle kinders saam.
WordPress.com	Inloerders	170,733 Eintlik is die lewe te min om van te lewe, ...